钦定古今图书集成/理学汇编/学行典/第118卷 > 书经 > 《虞书皋陶谟》
## 钦定古今图书集成/理学汇编/学行典/第118卷 > 书经 > 《虞书皋陶谟》

慎厥身，修思永。

〈大全〉吕氏曰：“齐家、治国、平天下，皆自修身出，故慎于身修，必思永长之理，可久而后功用无穷也。”西山真氏曰：“皋陶陈谟，未及他事，首以谨修其身为言。盖人君一身，天下国家之本，慎之一字，又修身之本也。思永欲其悠久不息也。为君孰不知身之当修，然心或放，则能暂而不能久，必悠久不息，常思所以致谨，然后谓”之“永”，否则朝干夕怠，乍作乍止，果何益哉？后世人主有初鲜终，由不知思永也。慎则敬而不忽，思永则久而不忘，修身之道备矣。